2022.4.6.
HU
Az Európai Unió Hivatalos Lapja
C 152/153
1.4.
A pénzügyi közvetítőket ki kell zárni az EU kibocsátáskereskedelmi rendszeréből, hogy csak a termelési folyamataik során szén-dioxidot kibocsátó létesítmények kereskedhessenek kibocsátási egységekkel.
Ennek célja a spekuláció kockázatának kiküszöbölése, hasonlóan a kínai megközelítéshez, amely kizárta a pénzügyi intézményeket a kibocsátási egységek kereskedelmének rendszeréből. 1.5.
Az EGT-n kívüli forgalom nagy része az EGT-n belüli és kívüli központi csomópontokon keresztül halad.
Jelenleg a legtöbb utas, aki EGT-n kívüli járatot vesz igénybe, számos lehetőség közül választhat, akár belső, akár külső csomópontokon keresztül.
Az ETS költségének növekedésével azonban fennáll annak a jelentős kockázata, hogy az EGT-n kívüli csomópontok olcsóbb műveletei alákínálnak az EGT-országokban működő légitársaságoknak.
Ennek ellensúlyozására az ingyenes ETS-kibocsátási egységek kiosztását a versenyhátrányok elleni célzott mechanizmussal kell felváltani az európai légitársaságok és európai csomópontok védelme érdekében. 1.6.
Az EU-nak elő kell mozdítania a szén-dioxid-árazás ambiciózusabb, egységes globális szabályozását, és felhatalmazással kell rendelkeznie arra, hogy erről globális szinten tárgyaljon.
A globális felhatalmazás mellett az alábbi mechanizmusok egyikének vagy mindkettőnek az alkalmazását javasoljuk az ETS tisztességes és fenntartható végrehajtásának biztosítása, valamint egy szélesebb alkalmazási kör támogatása érdekében rövid távon: a) az importáruk karbonintenzitását ellensúlyozó mechanizmus bevezetése; b) az ingyenes kiosztási rendszer felváltása a tisztességtelen versennyel szembeni célzott védelemmel. 1.7.
Az ETS-nek – a légiközlekedési ágazaton belül is – támogatnia kell a fenntarthatóbb közlekedési módok felé történő elmozdulást, és ezért elő kell segítenie az üzleti repülés alkalmazásának csökkentését.
Az ETS-nek ösztönöznie kell a fenntartható tömegközlekedés használatát, és ezért magasabb díjak megfizetésére kell kényszerítenie az üzleti repülőgépek felhasználóit. 1.8.
A kibocsátáskereskedelmi rendszerből származó bevételeket olyan fejlesztési projektekbe kell fektetni, amelyek tovább csökkentik a légi közlekedés környezeti hatását azáltal, hogy támogatják a költségek csökkentését és a fenntartható légijármű-üzemanyagok nagyobb mértékű felhasználását.
Támogatnia kell továbbá a repülőterek, az üzemanyag-ellátók és a földi kiszolgálók átállását az új szabályozásokra, amelyeket a ReFuelEU javaslat vezet be az európai repülőtereken a fenntartható légijármű-üzemanyagok használatára vonatkozóan.
A bevételeknek támogatniuk kell az igazságos átmenetet a légiközlekedési ágazatban az éghajlatváltozás által negatívan érintett munkavállalók számára is.
Ennek megvalósítása érdekében létre kell hozni egy légiközlekedési szociális alapot, amely lehetővé teszi a légiközlekedési dolgozók képzését és átállását.
Egy ilyen alapot az Európai Bizottság kezelhetne, a munkaadók és a szakszervezetek együttes támogatásával. 1.9.
A kibocsátáskereskedelmi rendszeren keresztül a javaslatnak arra kell ösztönöznie az üzemeltetőket, hogy intermodális közlekedési hálózatokat fejlesszenek ki főbb csomópontjaikon a célállomások szélesebb hálózatának lefedése érdekében, ugyanakkor csökkentve a szükségtelen, nagyon rövid távon közlekedő járatok számát.
Ezt úgy lehetne megtenni, hogy helyettük a légitársaság hálózatán belül olyan helyeken növelik az ingyenes kibocsátási egységek szintjét, ahol nincs megfelelő vasúti kapcsolat. 1.10.
Az EU-nak együtt kell működnie az európai üzemi tanácsokkal, az ágazati párbeszédbizottságokkal és más közös fórumokkal, például a Légiközlekedési Kerekasztallal, ha arról van szó, hogy a felülvizsgált ETS végrehajtása során milyen folyamatos hatások jelentkeznek.
Különös figyelmet kell fordítani a munkavállalókkal folytatott szociális párbeszédre, valamint a fenntartható légi közlekedéssel kapcsolatos igényeik és aggodalmaik megértésére. 1.11.
Az Unió legkülső régióinak különleges jogállását meg kell őrizni, és ezeket a régiókat mentesíteni kell a kibocsátáskereskedelmi rendszer alól az EUMSZ 349. cikke értelmében, amely lehetővé teszi az uniós jog alkalmazásától való eltérést ezekben a régiókban. 2.
Általános megjegyzések 2.1.
Üdvözöljük, hogy az Európai Bizottság kezdeményezi a 2003/87/EK irányelv módosítását a légi közlekedésnek az Unió egész gazdaságra kiterjedő kibocsátáscsökkentési célkitűzéséhez való hozzájárulása tekintetében.
Bár a társadalmon belül, sőt még a közlekedésen belül sem a légi közlekedés a legnagyobb kibocsátó, az ágazatnak és az ágazathoz kapcsolódó valamennyi érdekelt félnek ki kell vennie a részét a fenntartható légiközlekedési ágazat megvalósításából, valamint a Párizsi Megállapodásban és az „Irány az 55 %!” intézkedéscsomagban körvonalazott éghajlat-politikai célkitűzéseink eléréséből. 2.2.
Az ilyen kezdeményezések, az érdekelt felek bevonása és a társadalmi párbeszéd révén a légiközlekedési ágazatban dolgozó munkavállalókat érő számos társadalmi és gazdasági fenyegetés mérsékelhető, és üdvözölnénk az Európai Bizottság annak biztosítására irányuló erőfeszítéseit, hogy minden érdekelt fél, különösen a szakszervezetek és az európai üzemi tanácsok részt vegyenek az éghajlatváltozás és az igazságos átmenet témáiról folytatott párbeszédben e javaslat tárgyalása, valamint a fenntartható légi közlekedéssel kapcsolatos minden jövőbeni munka során.